NACIONALINIO KONKURSO „METŲ PAMEISTRYS 2025“ VAIZDO SIUŽETŲ IR FOTOREPORTAŽŲ KŪRIMO TECHNINĖ SPECIFIKACIJA

I. BENDROJI DALIS

1. Europos socialinio fondo agentūra, siekdama įgyvendinti projekto „Pameistrystės viešinimas Lietuvoje“ Nr. 10-050-P-0001 (toliau – Projektas) veiklas, siekia įsigyti nacionalinio konkurso „Metų pameistrys 2025“ atrinktų pameistrystės sėkmės istorijų vaizdo siužetų ir fotoreportažų sukūrimo paslaugas. Paslaugų teikimo vieta – visa Lietuva.

II. SĄVOKOS
2. Pameistrystė – profesinio mokymo organizavimo forma, kurios metu profesinės ugdymo įstaigos mokinys įgyja profesinius įgūdžius mokindamasis ir dirbdamas verslo įmonėje.
3. Užsakovas – Europos socialinio fondo agentūra (toliau – Užsakovas).
4. Paslaugų tiekėjas – ūkio subjektas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, kurie teiks Užsakovui pasiūlymą perkamoms paslaugoms Projekto pagrindu.
5. Vizualiniai produktai – sukurti vaizdo siužetai ir fotoreportažai, pritaikyti įvairioms viešinimo platformoms. 

III. PIRKIMO OBJEKTAS IR TIKSLAS 


6. Perkamos paslaugos – nacionalinio konkurso „Metų pameistrys 2025“ vaizdo siužetų ir fotoreportažų kūrimo paslaugos, šių vizualinių produktų pritaikymas skirtingoms viešinimo platformoms ir kitos paslaugos, reikalingos kokybiškam vaizdo įrašų kūrimui.  
7. Perkamų paslaugų tikslas – sukurti atrinktų konkurso „Metų pameistrys 2025“ pameistrystės sėkmės istorijų vaizdo siužetus ir fotoreportažus, skirtus viešinti įgyvendintų ar įgyvendinamų pameistrysčių rezultatus, skatinti potencialius pameistrius dalyvauti pameistrystėje, įtraukti darbdavius, profesines mokyklas, meistrus ir profesijos mokytojus dalintis gerąją patirtimi. Sukurti vizualiniai produktai bus rodomi konkurso „Metų pameistrys 2025“ baigiamajame renginyje, publikuojami interneto kanaluose, demonstruojami informavimo ir viešinimo renginiuose.
8. Paslaugų tiekėjas su atsakingais Užsakovo darbuotojais privalo suderinti vaizdo įrašų kūrimo struktūrą ir scenarijų, pateikti planuojamų vizualinių produktų scenarijų, filmavimo planą ir kadruočių aprašą, suderinti interviu klausimus, kuriamo komunikacinio naratyvo elementus ir pagrindines vizualinės komunikacijos kryptis, pagal poreikį pritaikyti vaizdo įrašus skirtingoms viešinimo platformoms, nufilmuoti ir atlikti vaizdo įrašo montažo darbus. 
9. Paslaugų tiekėjas užtikrina, kad rengiant vaizdo siužetus ir fotoreportažus, bus laikomasi Lietuvos Respublikos nepilnamečių apsaugos nuo neigiamo viešosios informacijos poveikio įstatymo, Lietuvos Respublikos visuomenės informavimo įstatymo, Lietuvos žurnalistų ir leidėjų etikos kodekso ir kitų teisės aktų, susijusių su visuomenės informavimu ir viešosios informacijos skleidimu, reikalavimų. Paslaugų tiekėjas patvirtina, kad nebus pažeistos trečiųjų asmenų autoriaus teisės. Paslaugų tiekėjas įsipareigoja visus nuostolius, atsiradusius dėl trečiųjų asmenų autorių teisių pažeidimo, atlyginti savomis lėšomis.
IV. DETALUS PERKAMŲ PASLAUGŲ APRAŠYMAS

10. Paslaugų tiekėjas privalo sukurti, parengti ir pritaikyti skirtingiems viešinimo kanalams vaizdo siužetus ir fotoreportažus, skirtus nacionalinio konkurso „Metų pameistrys 2025“ viešinimui. Vaizdo įrašai turės atskleisti sėkmės istorijas, perteikti pameistrystės vertę ir naudą, parodyti darbdavių, mokytojų ir pameistrių bendradarbiavimą. Visos vaizdinės ir garsinės medžiagos turi būti vizualiai nuoseklios ir adaptuotos pagal skirtingus komunikacijos kanalus: socialiniams tinklams („Instagram“, „Facebook“, „YouTube“, „LinkedIn“); interneto svetainėms ir naujienų portalams; pateikti Užsakovui visą nufilmuotą medžiagą, įskaitant pirminius neapdorotus (raw) failus, siekiant užtikrinti jų tolesnį naudojimą komunikacijos tikslais.
11. Paslaugos tiekėjas parengia vaizdo siužetų scenarijus ir suderina su atsakingais Užsakovo darbuotojais, atlieka filmavimo darbus, atlieka įgarsinimo darbus, atlieka titravimo lietuvių k. darbus, atlieka redagavimo, spalvų koregavimo (angl. colour grading), garso takelių tvarkymo darbus (garso takelių postprodukciją (angl. sound design and mixing), įskaitant garso lygio subalansavimą, triukšmo mažinimą, EQ koregavimą, kompresavimą, efektų pritaikymą).
12. Vaizdo įrašuose naudojami grafiniai elementai ir šriftai iš specialiai sukurtos „Metų pameistrys 2025“ stiliaus knygos (tam tikrus grafinius elementus reikės animuoti). Stiliaus knygą pateiks Užsakovas sutarties vykdymo metu.
13. Nacionalinio konkurso „Metų pameistrys 2025“ vaizdo įrašai turi atitikti aukštos kokybės standartus: užtikrinant aiškų ir ryškų vaizdą. Vaizdo įrašo vaizdas turi būti stabilus, be drebėjimų, apšvietimas turi būti šiltas, užtikrinamas aiškus ir švarus garsas be foninio triukšmo. Galutiniuose sumontuotuose vaizdo produktuose turi būti naudojami vizualiniai ir garsiniai efektai, grafinė animacija, kuri yra suderinta su konkurso „Metų pameistrys 2025“ stiliaus knyga. Visi vaizdo įrašai turi būti su lietuviškais subtitrais, siekiant užtikrinti jų prieinamumą plačiajai auditorijai. Pagal kūrybinę kompoziciją, viena kadrų dalis turi būti filmuojama naudojant droną, kad būtų užtikrinti panoraminiai ir papildomi kontekstiniai kadrai. Visi sukurti vaizdo įrašai turi būti pritaikomi skirtingoms viešinimo platformoms, įskaitant socialinius tinklus, naujienų portalus, interneto svetaines ir renginių transliacijas.
14. Paslaugos tiekėjas turės pateikti: 30 vertikalaus formato, 9:16 vaizdo kraštinių santykiu (1080 pikselių x 1920 pikselių) vaizdo įrašų skirtų socialiniams tinklams ir 20 horizontalaus formato, 16:9 vaizdo kraštinių santykiu, (ne prastesnės kokybės nei 1920 x 1080 pikselių) vaizdo įrašus, kurie bus skirti naujienų portalams, socialiniams tinklams („Instagram“, „Facebook“, „YouTube“, „LinkedIn“). Sukurta vizualinė medžiaga sutartu būdu perduodama Užsakovui.
15. Vaizdo siužetai turi būti filmuojami sėkmės istorijos dalyvio su pameistryste susijusi ar sėkmės istorijos esmę atskleidžianti darbo ar mokymosi vieta. Žemiau pateikiamuose punktuose nuo 16 iki 23 bei jų papunkčiuose detalizuojama vaizdo įrašų trukmė, turinys ir techninė specifikacija.
16. Techniniai reikalavimai horizontaliems vaizdo įrašams: 
16.1 paslaugos tiekėjas turi parengti 15 (horizontalaus formato, 16:9 vaizdo kraštinių santykiu, ne prastesnės kokybės nei 1920 x 1080 pikselių) vaizdo įrašų apie atrinktus konkurso „Metų pameistrys 2025“ dalyvius (3 pameistrius, 3 meistrus, 3 profesijos mokytojus, 3 profesines mokyklas, 3 įmones iš visos Lietuvos). Užsakovas pateikia atrinktų dalyvių sąrašą su kontaktais iki 2025 m. birželio 13 d. Šių vaizdo įrašų trukmė 2-2.30 min.; 
16.2 paslaugos tiekėjas turi parengti 5 (horizontalaus formato, 16:9 vaizdo kraštinių santykiu, ne prastesnės kokybės nei 1920 x 1080 pikselių) vaizdo įrašus apie atrinktus konkurso „Metų pameistrys 2025“ dalyvius (3 pameistrius, 3 meistrus, 3 profesijos mokytojus, 3 profesines mokyklas, 3 įmones iš visos Lietuvos), kurie bus skirti rodyti renginio metu. Viename vaizdo įraše turėtų būti pristatyti 3 tos pačios kategorijos dalyviai. Jiems gali būti užduodami klausimai ir įdedamas turinys, kuris nebuvo paviešintas pilno formato (2-2.30 min) nominantų pristatomuosiuose vaizdo įrašuose. Šių vaizdo įrašų trukmė 1-1.30 min., kiekvienam dalyviui skiriamas prisistatymo laikas turėtų būti panašaus +/- 10 sekundžių.
17. Techniniai reikalavimai vertikaliems vaizdo įrašams: 
17.1 paslaugos tiekėjas turi parengti vaizdo įrašus vertikalaus formato, 9:16 vaizdo kraštinių santykiu (1080 pikselių x 1920 pikselių), skirtus papildomam viešinimui socialiniuose tinkluose. Turi būti sukurta 15 trumpųjų (angl. reels) vaizdo įrašų, kurių trukmė 20-60 sekundžių (1 dalyviui skirtas 1 vaizdo įrašas, kuriame jis trumpai prisistato, jeigu leidžia techninės ir kitos galimybės, tačiau papildomuose vaizdo įrašuose gali būti taikoma sutarta komunikacinė linija t.y. nebūtinai dalyvių prisistatymas); 
17.2 paslaugos tiekėjas turi parengti 15 vaizdo įrašų vertikalaus formato, 9:16 vaizdo kraštinių santykiu (1080 pikselių x 1920 pikselių), kurie skirti papildomam viešinimui socialiniuose tinkluose, šie vaizdo įrašai bus keliami į socialinių tinklų „Facebook“ ir „Instagram“ istorijas (angl. story), planuojama trukmė 8-30 sekundžių. Šiame vaizdo turinyje atrinkti kandidatai turėtų trumpai prisistatyti/pakviesti susipažinti su savo istorija ir paraginti už save balsuoti. 
18. Siekiant užtikrinti vieningą vizualinę komunikaciją ir tinkamą vaizdo įrašų bei fotoreportažų naudojimą įvairiose platformose, visi nacionalinio konkurso „Metų pameistrys 2025“ vizualiniai produktai turi atitikti šiuos bendruosius techninius reikalavimus:
18.1 Paslaugų tiekėjas užtikrina, kad muzikinis takelis būtų įsigytas legaliai arba sukurtas specialiai vaizdo įrašams. Tiekėjas pasirūpins visomis naudojamų garso įrašų licencijomis.
18.2 Visuose vaizdo įrašuose turi būti naudojamos specialiai šiam konkursui sukurtos vizualizacijos: juostelės (angl. lower third), kurioje būtų nurodytas vardas, pavardė, pareigos), užsklandos (įskaitant nominacijų pristatymą, esminių žinučių akcentavimą), įžanginė animacija (angl. intro), baigiamoji animacija (angl. outro). Visų vaizdo siužetų pabaigoje turi būti rodomas ESFA logotipas, Ekonomikos gaivinimo ir atsparumo didinimo plano „Naujos kartos Lietuva“ logotipas, Europos Sąjungos, Lietuvos profesinio mokymo įstaigų asociacijos ir konkurso logotipai (juos pateiks atsakingas Užsakovo atstovas). Papildomai gali būti naudojami grafikos elementai ir animacijos, sustiprinančios vizualinį identitetą ir perteikiančios konkurso tematiką.
18.3 Papildomai gali būti naudojami grafikos elementai ir animacijos, sustiprinančios vizualinį identitetą ir perteikiančios konkurso tematiką.
18.4 Vaizdo įrašų kokybės reikalavimai: vaizdas turi būti stabilus, kadrai turi būti aiškūs, ryškūs, be trukdžių, tinkami profesionaliam naudojimui viešinimo ir transliavimo platformose. Vaizduose turi būti užtikrintas tinkamas šviesos balansas ir apšvietimas. 
18.5 Vizualiniams produktas atliekamas spalvų koregavimas (angl. colour grading), užtikrinama vientisa vizualinė estetika, pridedami animuoti elementai iš nacionalinio konkurso „Metų pameistrys 2025“ stiliaus knygos ir/ar pridedami papildomi elementai.
18.6 Filmuojant interviu ir užkadrinius kadrus, naudojamas profesionalus apšvietimas, kuris užtikrina spalvų balansą. Jeigu Paslaugos tiekėjas mato poreikį t.y. veidas prieš kamerą blizga ar yra kitos aplinkybės, pagal poreikį dalyviams pritaikomas minimalus ir natūralus grimas (matinė pudra, natūralus makiažas), kuris pašalina veido blizgesį.
18.7 Garsas turi būti aiškus ir švarus be foninio triukšmo, užtikrinama aiški kalba be foninio triukšmo, jei reikia atliekamas garso valymas (noise reduction), atliekami kiti reikalingi garso takelių postprodukcijos darbai (pavyzdžiui, užkadrinis balsas (angl. voice-over).
18.8 Visi vaizdo įrašai pateikiami su subtitrais lietuvių kalba, taikomas vaizdo kodekas H.264, H.265 (MP4 formatas). 
19. Fotoreportažų techninė specifikacija: 
20. Paslaugos teikėjas įsipareigoja pateikti 75 nuotraukas ir parengti 15 fotoreportažų. Fotoreportažas turi apimti 5 aukštos kokybės nuotraukas (kiekvieno nominanto), kurios perteiktų pameistrystės procesą, interviu akimirkas, dalyvių emocijas ir darbo aplinką. Fotografinė medžiaga turi būti vizualiai nuosekli, atitikti konkurso „Metų pameistrys 2025“ komunikacijos kryptis ir būti tinkama naudoti įvairiose viešinimo platformose (žiniasklaidos priemonėse, socialiniuose tinkluose, internetinėse svetainėse).
21. Nuotraukų raiška ne mažesnė nei 24MP. Nuotraukos pateikiamos (JPEG/PNG ir RAW) formatais.
22. Fotoreportaže turi būti užtikrinama vienoda spalvų korekcija (naudojama spalvų paletė ar LUT efektas), tvarkomas nuotraukų kontrastas, ryškumas, baltos spalvos balanso suderinimas, ekspozicijos optimizavimas, triukšmo mažinimas ir detalių išryškinimas, nuotraukos retušavimas.     
23. Nuotraukos turi atspindėti autentišką dalyvių aplinką, pameistrystės procesus, interviu momentus ir natūralias emocijas.
24. Visi sukurti fotoreportažai turi būti pateikti Perankančiajai organizacijai skaitmeniniu būdu naudojant sutartą duomenų perdavimo platformą (OneDrive, WeTransfer, Smash, Dropbox ar iCloud). 

V. REIKALAVIMAI BENDRADARBIAVIMUI IR DOKUMENTACIJAI

25. Teikdamas paslaugas ir atlikdamas šioje techninėje specifikacijoje numatytas veiklas Paslaugų tiekėjas turi glaudžiai bendradarbiauti su Užsakovui (atsakyti į klausimus, rengti ir teikti su  Paslaugos teikimu susijusią papildomą informaciją), gavęs informaciją ir duomenis, atlikti vertinimą bendradarbiaudamas su Užsakovo specialistais, koreguoti pateiktą medžiagą pagal pateiktas pastabas. Tiekėjas paslaugą suteikia techninės specifikacijos VII punkte numatytu terminu.
26. Užsakovas turi teisę neatskleisti komercinės ar konfidencialios informacijos, tiesiogiai nesusijusios su Paslaugomis.
27. Vizualinių produktų galutinės versijos Užsakovui turi būti pateiktos elektroniniu formatu. Vizualinės produkcijos (vaizdo įrašų ir fotoreportažų) projektinės versijos derinimui ir aptarimui Užsakovui pateikiamos elektroniniu paštu.

VI. REIKALAVIMAI PASLAUGŲ TEIKIMUI, SUTARTIES ĮGYVENDINIMO VALDYMUI, INFORMACIJOS IR DUOMENŲ TVARKYMUI

28. Per 5 darbo dienas nuo Pirkimo sutarties įsigaliojimo dienos Paslaugų tiekėjas turi inicijuoti susitikimą su Užsakovo paskirtu kontaktiniu (-iais) asmeniu (-imis), kurio metu turi būti aptarta Paslaugų teikimo eiga. Prireikus gali būti organizuojama kūrybinė sesija su Užsakovo atstovais arba gali būti sudaryta Paslaugų tiekėjo ir Užsakovo atstovų darbo grupė.
29. Paslaugų tiekėjas įsipareigoja ne vėliau kaip per 45 darbo dienas nuo atrinktų dalyvių sąrašo pateikimo parengti nacionalinio konkurso „Metų pameistrys 2025“ vizualinius produktus pritaikytus skirtingoms viešinimo platformoms ir pateikti Užsakovui. Parengtus vizualinius produktus pateikti suderinimui likus ne mažiau kaip 15 darbo dienų iki paslaugų suteikimo termino pabaigos (nebent kūrybinės sesijos metu Paslaugų tiekėjas ir Užsakovas susitarė kitaip). Paslaugų tiekėjas privalo raštu nedelsiant informuoti Užsakovą apie objektyvias sąlygas, trukdančias suteikti Paslaugas. 
30. Vykdomas žaliasis pirkimas vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 4.4.3 papunkčiu, t. y. perkamos nematerialaus pobūdžio (intelektinės) paslaugos, nesusijusios su materialaus objekto sukūrimu, kurių teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos.

PASLAUGŲ TEIKIMO TERMINAS

31. Paslaugos, nurodytos techninėje specifikacijoje turi būti suteiktos per 45 darbo dienas nuo atrinktų dalyvių sąrašo pateikimo Paslaugos tiekėjui.
